## La Conselleria d’Indústria demana al Govern d’Espanya eliminar els interessos dels préstecs ICO a les empreses afectades per la riuada

*** La Generalitat complix, així, el mandat de la Comissió d’Indústria i Comerç, Turisme i Noves Tecnologies de les Corts
* També sol·licita al ministre Carlos Cuerpo incloure en les ajudes tots els municipis afectats i accelerar els pagaments del Consorci d’Assegurances**

**València.**

La consellera d’Innovació, Indústria, Comerç i Turisme, Marián Cano, ha sol·licitat, este dimecres, al Govern d’Espanya l’eliminació dels interessos dels préstecs ICO a les empreses afectades per la riuada. Esta petició ha sigut transmesa mitjançant una carta que se li ha enviat al ministre d’Economia, Comerç i Empresa, Carlos Cuerpo.

Per mitjà d’esta carta, la representant de la Generalitat complix un mandat de la Comissió d’Indústria i Comerç, Turisme i Noves Tecnologies de les Corts. A més, se sol·licita al Govern central incloure en les ajudes tots els municipis afectats i accelerar els pagaments del Consorci d’Assegurances.

Segons la seua última actualització (la número 11), amb data del 31 de gener, els percentatges de pagaments respecte a sol·licituds per àrea efectuats pel Consorci d’Assegurances són els següents: per a vivendes i comunitats de propietaris, un 43,03 % (33.585 pagaments de 78.078 sol·licituds); per a vehicles automòbils, un 57,89 % (81.173 pagaments de 140.240 sol·licituds); per a comerços, magatzems i altres riscos, un 35,27 % (5.248 pagaments de 14.875 sol·licituds); per a oficines, un 36,38 % (374 pagaments de 1.028 sol·licituds); per a cobrir riscos industrials, un 26,17 % (1.265 pagaments de 4.834 sol·licituds), i per a obres civils, un 9,59 % (7 pagaments de 73 sol·licituds).

La consellera d’Innovació, Indústria, Comerç i Turisme demana també al Govern central “accelerar el màxim possible els pagaments del Consorci de Compensació d’Assegurances, així com la resta de les ajudes als afectats, i que es done compte del grau de compliment d’esta resolució en un termini d’un mes”.

Marián Cano ha explicat que la Generalitat ha arreplegat tot el que li traslladen associacions com Confecomerç (comerç) o Fepeval (àrees industrials), “que fa setmanes que demanen que s’agilitzen els pagaments, perquè, en cas contrari, moltes empreses corren el risc de desaparéixer”.

Finalment, la representant del Consell insistix que el Govern central “ha d’aprovar exempcions fiscals als afectats i activar un FLA extraordinari per a la Comunitat Valenciana, que tan greument s’ha vist afectada per la catàstrofe natural més gran de la història d’Espanya”.

Fecha: 12/02/2025